Kasliai
Kasliai (rus. Касли) – miestas Rusijoje, Čeliabinsko srityje, 90 km į šiaurės vakarus nuo Čeliabinsko, labai ežeringoje vietovėje (aplink telkšo Irtiašas, Didieji Kasliai, Mažieji Kasliai, Kiretai, Sungulis). Rajono centras. Plentai į Miasą, Aukštutinį Ufalėjų, Uralo Kamenską, Oziorską. Geležinkelio atšaka iš Mauko. Maisto (žuvies), siuvimo, medienos apdirbimo pramonė, radijo aparatų surinkimo gamykla. Kasliai nuo seno garsėja kaip medininio ketaus liejimo centras (liejikla įkurta 1747 m.).